נאום תשובה לרב חובל איטלקי 
עננים על ראשינו. הרוח איתן.; המלאכה נעשתה, חי שמיים!; נרים כוס, קפיטן, של ברכה, קפיטן.; עוד נשוב ניפגש על המים.; אלמונית, קפיטן, היא הדרך הזאת,; ובלוידים אינה מפורסמת.; אך אם אין היא כיום רשומה במפות,; בהיסטוריה אולי היא נרשמת.; על הצי הלזה, האפור, הקטן,; יסופר עוד בשיר ורומנים.; ייתכן כי בך, קפיטן, קפיטן,; יקנאו עוד הרבה קפיטנים.; את עמל בחורינו סוד-ליל יעטוף,; אך עליו נברך כעל לחם.; הן ראית כיצד מספינות אל החוף; הם נושאים את עמם עלי שכם.; לחיי זה הלילה הקר ואיתן!; לחיי הסיכון והפרך!; לחיי הספינות הקטנות, קפיטן!; לחיי הספינות שבדרך!; ולחיי בחורים שקיבלו הפיקוד; ובאופל כיוונו את השיט,; למועד הנכון, למקום היָעוּד,; בלי מצפן ומפה, בליל ציד.; גם בהם יסופר עוד סיפור מסוים,; כי רואים גלי-ים ורקיע; איך עומדים הם בקרב-טרפלגר של העם; על ספינה בודדה - שתבקיע!; עננים על ראשינו. הרוח איתן.; המלאכה נעשית, חי שמיים!; נרים כוס, קפיטן, של ברכה, קפיטן.; עוד נשוב ניפגש על המים.; יום יבוא, - ואתה בזוית של פונדק; תשב, סב, על בקבוק של קיאנטי.; ותחייך ותירק חתיכה של טבק; ותאמר - כן, חבריה, זקנתי.; כן, ראיתי רבות בעולם העגול,; אך אזכור עוד, חי סנטה מריה,; איך נרטבתי בחושך כמו תרנגול.; אותו לילה על חוף נהריה.; ונספר לך אז כי פתוחים השערים.; כבר מזמן נפתחו, חי שמיים!; ופתחה אותם זו חבורת הנערים; שעמדה אותו-לילה במים.; אז תצחק: לא עזרו אניות-המשחית,; לא השפיע הרדאר אפילו!; ותסיים את פסוקך בקללה איטלקית; וחוצות הנמל יאפילו.; כך יהיה! ולכן, אל מול רוח איתן -; לחיי הסיכון והפרך!; לחיי הספינות הקטנות, קפיטן!; לחיי הספינות שבדרך!; 